P. Frešo, poslanec: (2009-03-10):
K tomuto vystúpeniu ma vedie záujem, záujem sporiteľov, záujem o úspory týchto sporiteľov, resp. ochranu úspor týchto sporiteľov, ktoré majú dnes na osobnom účte. Keďže sme ako poslanci Národnej rady zvolení občanmi tejto republiky a z nich 1,5 milióna má svoje prostriedky uložené v druhom pilieri, mali by sme zodpovedajúcim spôsobom s nimi nakladať, mali by sme zodpovedajúcim spôsobom prijímať rozhodnutia, ktoré sa týkajú 1,5 milióna občanov, a nebojím sa povedať, mali by sme zodpovedajúcim spôsobom prijímať rozhodnutia, ktoré sa týkajú dôchodkov nielen tejto generácie, ale aj nasledujúcej generácie. Rád by som v tomto prvom čítaní skonštatoval, že návrh, ktorý priniesla vláda v skrátenom legislatívnom konaní, nie je návrh, ktorý je pripravený dobre. Je to návrh, ktorý je ušitý horúcou ihlou, a je to návrh, ktorý je pripravený doslova z noci na ráno. Keďže viem, že vážená koalícia málo dá na názory opozície, tak uvediem tri argumenty, ktoré pochádzajú jeden z neutrálnej dielne a dva z koalície, ktoré by mohli presvedčiť aj koaličných poslancov, aby sa správali v tomto prípade zodpovedne. Prvý argument je vyjadrenie Národnej banky Slovenska. Rešpektovaná inštitúcia, ktorá je nezávislá na vláde aj parlamente, hovorí, že „táto navrhovaná úprava zavádza taký systém poplatkov, ktorý nebude postačovať správcovským spoločnostiam na vykrytie prevádzkových nákladov v najbližšom období a výrazne ovplyvní podmienky podnikania“. Inými slovami, naši voliči, sporitelia v druhom pilieri budú mať peniaze v inštitúciách, ktorých podmienky budú radikálne zmenené. A Národná banka Slovenska upozorňuje nielen vládu, ale aj parlament, aj občanov Slovenska, že nebudú stačiť tieto poplatky na vykrytie nákladov. Druhý argument pochádza priamo od pána premiéra, resp. z Úradu vlády. Prečítam: „Vláda nepozná analýzu NBS.“ Vláda nepozná analýzu NBS, ktorá teda hovorí o tom, že tento návrh je zlý. Povedala to hovorkyňa pána premiéra pani Glendová. Z tohto dôvodu je úplne zrejmé, že každý súdny človek, každý súdny minister by takýto návrh nepodával do parlamentu. A myslím si, že to je dosť výrazný signál, keď naša vláda nepozná názor NBS v tomto prípade, ktorý je negatívny k tomuto návrhu, aby vláda ďalej nepokračovala a naozaj sa aspoň zoznámila s názorom NBS. Tretí argument pochádza z ministerstva financií, ktoré ústami svojho hovorcu hovorí, že sa k tomu názoru NBS vyjadrí neskôr, presne povedané, v najbližších dňoch. Tu by som chcel veľmi apelovať na poslancov vládnej koalície, aby sme nerobili zlé rozhodnutia v neprospech ľudí, aby sme brali ohľad na to, že sa jedná o ich osobné peniaze na ich osobných účtoch a naozaj v situácii, keď aj ministerstvo financií hovorí, že sa vyjadrí neskôr, neprijímali žiadne rozhodnutia. V tomto zmysle chcem podať procedurálny návrh v zmysle rokovacieho poriadku, je to § 73 ods. 3 písm. a) – vrátiť návrh zákona vláde na dopracovanie. Vrátiť návrh zákona vláde na dopracovanie preto, lebo aj SDKÚ – DS si myslí, že debata o poplatkoch je rozumná debata, ale debata o poplatkoch v čase, keď dva vážne orgány, to znamená premiér a ministerstvo financií, nepoznajú názor NBS, podľa ich vlastných slov, a keď NBS má názor, že tento návrh zákona nezabezpečuje ani pokrytie prevádzkových nákladov tých spoločností, kde ľudia majú uložené svoje peniaze. Inými slovami hovoríme o tom, že 1,5 milióna ľudí bude mať uložené peniaze v spoločnostiach, v ktorých z vyjadrenia NBS vyplýva, že nebudú pokryté náklady, tak sú tieto peniaze v ohrození. Tento rýchly postup ohrozuje peniaze sporiteľov. Ohrozuje peniaze sporiteľov, v tomto zmysle podávam predmetný procedurálny návrh. Pár slov ku celkovej atmosfére, v ktorej je tento návrh predkladaný. Pani ministerka Tomanová a súčasná vláda je notoricky známa tým, že sa snaží rôznymi opatreniami vypudiť sporiteľov z druhého piliera. Pani ministerka Tomanová dokonca hovorí, že milión ľudí by tam nemalo byť, hovorí to priamo pred kamerami televízií. Myslím si, že je ťažko uveriť, že tento rýchly legislatívny chvat je len výsledkom záujmu o sporiteľa. Vôbec sa tomu nedá uveriť, keď Národná banka Slovenska hovorí presný opak, hovorí presný opak a veľmi vážne kritizuje tento návrh zákona. A myslím si, že aj pani ministerka Tomanová, aj vláda by mala veľmi zvážiť, čo s poplatkami spraví. Myslím si, že koaliční poslanci by mali rozpoznať nebezpečenstvo, ktoré hrozí úsporám obyvateľov v druhom pilieri, a mali by vrátiť tento návrh zákona v zmysle mnou navrhnutého procedurálneho návrhu, vrátiť naspäť vláde na dopracovanie, aby prešiel riadnym legislatívnym procesom, aby sa k tomu vyjadrili všetky inštitúcie, aby sa aj ministerstvo financií, aj Úrad vlády, aj pani ministerka Tomanová a jej ministerstvo stihli dôkladne oboznámiť s tým, čo si myslí o tom nielen Národná banka Slovenska, ale aj ostatní experti, a priniesli na pôdu Národnej rady taký návrh, ktorý by zachoval veľkú mieru istoty pre sporiteľov, pre 1,5 milióna sporiteľov, že neprídu o svoje peniaze len kvôli tomu – a poviem to úplne jasne –, že priškrtíte kohútik. V tomto zmysle by som chcel poprosiť nielen opozičných, ale aj koaličných poslancov o podporu, triezvy rozum a poctivé zastupovanie občanov. Ďakujem veľmi pekne.